भाजपा तीसरी बार सत्ता की ओर अग्रसर
रायपुर। छत्तीसगढ़ की 90 विधानसभा सीटों के लिए हुए चुनावों की मतगणना जारी है और अब तक के रूझानों से संकेत मिलता है कि राज्य में बीते दस साल से सत्तारूढ़ भाजपा लगातार तीसरी बार बहुमत प्राप्त करके सरकार बनाने जा रही है। मतगणना के अब तक के रूझानों के अनुसार, आधी से ज्यादा सीटों पर भाजपा आगे चल रही है।
राज्य में मुख्य मुकाबला भाजपा और कांग्रेस के बीच है। दो सीटों पर अन्य प्रत्याशी आगे हैं। राजनांदगांव विधानसभा सीट पर मुख्यमंत्री रमन सिंह अपनी निकटतम प्रतिद्वन्द्वी कांग्रेस की अलका मुदलियार से 29,650 से अधिक मतों से आगे चल रहे हैं।
उनके मंत्रिमंडल के सदस्य, पर्यटन मंत्री ब्रजमोहन अग्रवाल रायपुर शहर (दक्षिण) विधानसभा सीट से अपनी निकटतम प्रतिद्वन्द्वी कांग्रेस की किरणमई नायक से 5246 मतों से आगे चल रहे हैं। रायपुर शहर (पश्चिम) विधानसभा सीट से वाणिज्य, उद्योग, आवास एवं पर्यावरण मंत्री राजेश मूणत अपने निकटतम प्रतिद्वन्द्वी कांग्रेस के विकास उपाध्याय से 3929 मतों से आगे चल रहे हैं।
अभनपुर विधानसभा सीट पर कृषि मंत्री चंद्रशेखर साहू अपने निकटतम प्रतिद्वन्द्वी कांग्रेस के धनेन्द्र साहू से 6,221 मतों से पीछे चल रहे हैं। दुर्ग (शहर) विधानसभा सीट पर पंचायत मंत्री हेमचंद्र यादव अपने निकटतम प्रतिद्वन्द्वी अरूण वोरा से 1440 वोट से पीछे चल रहे हैं।
वोरा कांग्रेस के वरिष्ठ नेता मोतीलाल वोरा के पुत्र हैं। रामपुर विधानसभा सीट पर गृह मंत्री ननकीराम कंवर अपने निकटतम प्रतिद्वन्द्वी कांग्रेस के श्यामलाल कंवर से 3154 मतों से पीछे चल रहे हैं।
hin_Deva hin_Deva awa_Deva awa_Deva awa_Deva awa_Deva